b'\n_START_ARTICLE_\nHesiod\n_START_PARAGRAPH_\nHesiod (gresk: \xe1\xbc\xa9\xcf\x83\xce\xaf\xce\xbf\xce\xb4\xce\xbf\xcf\x82 Hesiodos) var en tidlig gresk poet, rhapsod og bonde fra Boiotia, som kan ha levd omkring 700 f.Kr.-600 f.Kr.. Han regnes som forfatter av to verk som er blant de viktigste kildene til gresk mytologi og det gamle greske samfunnet: Arbeid og dager og Theogonien._NEWLINE_Det er uenighet hvorvidt Hesiod faktisk har levd; muligens er han det oppfunne og mytiske opphavet til en samling tekster skapt og overbrakt p\xc3\xa5 folkemunne, tilskrevet \xc2\xabHesiod\xc2\xbb etter de hadde blitt samlet og nedtegnet i det syvende eller \xc3\xa5ttende \xc3\xa5rhundre f.Kr., p\xc3\xa5 samme m\xc3\xa5te som Homers verker. Hesiod og Homer, som Hesiod ofte blir sammenlignet med, er ansett for \xc3\xa5 v\xc3\xa6re de tidligste greske poetene hvis verker har overlevd siden Herodots tid (Historier, 2.53)._NEWLINE_Tidlige historikere diskuterte hvem som levde f\xc3\xb8rst, og noen utgivere har til og med brakt dem sammen i en innbilt poetisk konkurranse. Aristarkus hevdet Homers forrang, en p\xc3\xa5stand som generelt ble akseptert senere i antikken. Dagens forskere er uenige om hvem som levde tidligst, om noen av dem i det hele tatt har levd; i alle fall skal begge ha levd i \xc3\xa5rhundret f\xc3\xb8r bokf\xc3\xb8rt historie og noen n\xc3\xb8yaktig tidfestelse blir dermed spekulativ. Herodot innr\xc3\xb8mmer at hans dato for de to er hans egen oppfattelse._NEWLINE_Hesiods verk tjener som en viktig kilde for kunnskap om gresk mytologi, landbruksteknikker, arkaisk gresk astronomi og den antikke kalenderen. Hans viktigste diktsamling heter Arbeid og Dager. Dette verket inneholder ogs\xc3\xa5 en del biografiske opplysninger om Hesiod selv, noe som styrker teorien om at han var en faktisk person. Et annet styrkende indisium er navnet Hesiod; det er ikke et vanlig gresk navn (det var for \xc3\xb8vrig heller ikke Homer) og dets betydning er h\xc3\xb8yst usikker (det kan bety \xc2\xabden som kaster stemmen\xc2\xbb)._NEWLINE_Hesiod skrev den greske mytologiske skapelsesberetning i diktet Theogonien, som betyr Gudenes f\xc3\xb8dsel. I begynnelsen var Kaos \xe2\x80\x93 det store intet. Deretter kom Gaia og Eros, jorden og lengselen.'